Ruske

Ruske on värvinimetus, mille tähendusväli hõlmab punakaspruune ja pruunikaspunaseid värvitoone.EKSS Sõna pärineb oletatavasti balti keeltest.Sõnaveeb

 Sarnase tüvega värvinimetused teistes keeltes 
Karjala ja vepsa murretes esineb rusk-tüvi punase värvi nimetustes, kusjuures nii punaste objektide, nagu maasikate, vere, koidutaeva kohta, aga ka punakaspruuni roostekarva värvust, nagu veise või koera karvavärvuse kohta, punase habeme kohta. Vadja keeles tähistab rusk-tüvi punakaspruuni värvust nagu eesti keeleski, näiteks veise värvuse kirjeldamisel. Soome ja isuri keeles tähistab rusk-tüvi ka punaka varjundiga pruuni, nagu punaka karvkattega looma nagu rebane, tellise või pihlamarja värvuses, kuid soome keeles on ruskea hakanud tähistama igasuguseid pruune toone laiemalt.Vilja Oja. Kromaatiliste värvide nimetustest läänemeresoome murretes. - Värvinimede raamat. Koost. ja toim. M. Uusküla, U. Sutrop. Eesti Keele sihtasutus. 2011

Nii balti keelte punakaspruuni tähistavate sõnade (leedu rusvas, rudskis, rusvans, läti rūsgans), kui ka inglise keele sõna russet 'punakaspruun' eelkäijaks protoindoeuroopa keeles peetakse tüve h₁rewdʰ- 'punane'.

Samast tüvest on ladinakeelne russus, mis tähistab pruunikat, soojatoonilist, samuti punaste juustega inimest.Latin Dictionary and Grammar Resources

 Kasutamine 
Värvinimetus leiab sageli kasutust ilukirjanduses. Ruske värvusega on kirjeldatud veiseid, vere värvi, päevitust, pihlamarju, sügislehti, päikeseloojangut, pinnase värvust.EKSS

See esineb eesti keeles ka paljude taime-, seene- ja loomaliikide nimedes: ruske pilvik, ruske juurkõrges, ruske nuisamblik, ruske penikeel, ruske villpea, ruske maavits, ruske lõunapöök, ruske viigikaktus, ruske-maaherilane, ruskerästas, ruske tüükasorr, ruske-sinipääsuke, ruske-pilalind jne.

On olemas talinisusort nimega "Ruske".Talinisu ’Ruske’. - Maaelu Teadmuskeskus

 Viited 

Kategooria:Punased värvitoonid
Kategooria:Pruunid värvitoonid